Nordmenn drar til Sveits for å dø
Det opplyser Foreningen Retten for en verdig død til VG. - Undersøkelser viser at et flertall av folket støtter en selvbestemt, aktiv dødshjelp. Men politikerne tør ikke ta tak i spørsmålet, sier foreningens leder Ole Peder Kjeldstadli. Han og foreningen jobber for å få politikerne til å endre loven, slik at dødshjelp ikke lenger skal være straffbart i Norge. Forutsigbarhet - Dette er veldig viktig at vi får dette opp i dagen, og at det blir lovfestet og forutsigbart. Leger gir pasienter dødshjelp også i dag, men ingen av legene tør å stå fram og fortelle om det, sier Kjelstadli. VG Helg forteller i dag historien om en mann som valgte å avslutte livet i Sveits. Fredag 24. mai i år, på Dignitas-klinikken i Zürich i Sveits, tok livet til danske Kjeld Rasmussen (61) slutt. Etter mange år med uhelbredelige smerter som følge av en alvorlig nervesykdom hadde han søkt om å få assistert selvmord. - Jeg blir langsomt pint i hjel, fortalte han. Kjeld hadde med seg en journalist og en fotograf siste del av livet -les hele historien på VG+. Ifølge reportasjen har Dignitas, en frivillig forening i Sveits, hjulpet over 1500 mennesker med å ta sitt eget liv siden 1998. 90 prosent av dem kommer fra andre land. Sveits er det eneste landet i Europa med en lov som gir utlendinger adgang til å foreta assistert selvmord der. Aktiv dødshjelp er totalforbudt i Norge, som i de fleste andre land. Overlege Stein Husebø, som leder Verdighetssenteret, satte i 1992 en dødelig sprøyte på en pasient med sterke smerter. Det ville han ikke gjort igjen. - Det var en helt spesiell situasjon. Pasienten led enormt. I dag har helsevesenet metoder for å ta seg av pasienter en slik type situasjon, sier Husebø. Levi Fragell, tidligere president for det internasjonale humanistforbundet, gikk i går ut på sosiale medier med henvisning til VG Helg-reportasjen og til støtte for de som ønsker mulighet for aktiv dødshjelp i Norge. - Hvorfor kan ikke vi lære av flere europeiske land og amerikanske stater, hvor de fleste leger setter barmhjertighet og selvbestemmelse i sentrum, sier Fragell. Han viser til at det medisinsk etiske rådet i Sverige anbefaler at leger kan gi døende pasienter en dose medikamenter som avslutter livet og lidelsene. - Jeg mener det er på tide å følge denne tankegangen. Det vil være et fremskritt for legeetikken og samfunnet vårt, sier Levi Fragell.
Hvert år bestiller rundt fem nordmenn plass på sveitsiske klinikker for å få hjelp til å dø.